cyanic-selkie/wikianc huggingface dataset:
Domtsjerke fan Parma
Oargel
De skiednis oer de oargels fan de katedraal is mei help fan dokuminten oant 1480 werom te fieren. Hjoeddedei besit de katedraal trije oargels: it haadoargel oan de muorre fan it middenskip, in koeroargel en in lyts oargel yn de krypte. It haadoargel fan it middenskip giet werom op in nijbou út 1786, dat de bruorren Serassi yn in, yn dy tiid al besteand, 16e-iuwsk front bouden. Yn 1942 waard it oargel ôfbrutsen, mar yn 1999 rekonstruearre de oargelboufirma Mascioni dat ynstrumint mei behâld fan it âlde front en it noch besteande piipmaterjaal.
A. Leslie Scott
Libben en karriêre
Sadwaande skoep Scott in nij personaazje, Walt Slade, dat krektlyk in Texas Ranger wie. (Feitliks wie der behalven de namme net folle ferskil tusken Hatfield en Slade.) Nei't er oer syn nije held in rige ferhalen skreaun hie, kaam yn 1956 by útjouwerij Pyramid Books de earste roman yn 'e Walt Slade-rige út, The Avenger. Neitiid soene teminsten noch 79 oare romans folgje. Scott wie in flugge skriuwer, dy't soms wol njoggen ûnderskate romans yn in jier publisearre. Yn totaal soed er yn syn libben likernôch 250 ferskillende romans skriuwe. Hy ferstoar yn 1974. Syn soan Justin Scott is ek skriuwer.
Midlum
Merk frachtauto
Neve Campbell
Aktearkarriêre
Yn 2015 hie Campbell in gastrol yn 'e rige Manhattan. Fan it fjirde seizoen ôf, dat yn 2016 útbrocht waard, hie se in weromkearende rol as LeAnn Harvey yn 'e populêre dramasearje House of Cards fan Netflix. Yn 2018 wie se de tsjinspylster fan Dwayne Johnson yn 'e aksjefilm Skyscraper. Fierders wie Campbell dat jiers ek te sjen yn 'e ûnôfhinklike film Hot Air. Yn 2019 spile se yn 'e Kanadeeske dramafilm Castle in the Ground. Njonken har aktearwurk hat Campbell ek ferskate kearen as presintatrise yn 't spier west.
Priveelibben
Campbell hat twaris troud west: fan 1995 oant 1998 mei de Kanadeeske barkeeper en akteur Jeff Colt, en fan 2007 oant 2011 mei de Ingelske akteur John Light. Neitiid krige Campbell in relaasje mei de Amerikaanske akteur JJ Feild, mei wa't yn augustus 2012 in soan krige, dy't Caspian neamd waard.
Gatling gun
Untwerp
De Gatling gun wie in fjoerwapen mei seis (letter by guon modellen útwreide oant tsien) lopen, dy't rûngiene om in sintrale skacht hinne. Oan 'e efterkant fan 'e lopen siet in hendel dy't troch de brûker rûndraaid waard, sadat it meganisme fan it wapen yn wurking steld waard. It wie net nedich om fierders noch wat te dwaan om it wapen sjitte te litten; inkeld it rûndraaien fan 'e hendel wie genôch. Dêrtroch begûnen de lopen mei de klok mei te rotearjen, wêrby't se om bar in patroan laden út in oan 'e boppekant fan 'e Gatling gun befêstige magazyn. De kûgel út dat patroan waard ôffjurre wannear't de loop in yn 't foar ynstelde posysje berikte, ornaris op 'e klokposysje fan 4 oere (oftewol rjochts ûnderoan), wêrnei't de lege patroanhúl automatysk útsmiten waard en de loop eefkes ôfkuolje koe foar't der, ornaris op 12 oere (oftewol boppe-oan) in nij patroan laden waard.
Skiednis
Kaptein-op-see Luis Germán Astete fan 'e Perûviaanske Marine naam yn desimber 1879 ferskate tsientallen Gatling guns mei út 'e Feriene Steaten, dy't yn 'e Salpeteroarloch (1879-1883) tsjin Sily ynset waarden, benammen yn 'e Slach by Tacna en de Slach by San Juan en Chorillos. Luitenant Arthur L. Howard út Konettikut naam syn persoanlik Gatling gun yn 1885 mei nei Saskatchewan, dêr't it wapen troch it Kanadeeske Leger ynset waard tsjin 'e Mety-rebellen yn 'e Noardwestlike Opstân. De milysje fan Pennsylvania sette yn 1877 Gatling guns yn tsjin demonstrearjende stakers ûnder de Grutte Spoarweistaking, fral yn Pittsburgh.
Us-Leaffrouwetsjerke (Laken)
Skiednis
Al om it jier 800 lieten twa susters ta oantinken fan harren ferstoarne bruorren op it plak fan de hjoeddeiske tsjerke in lytse kapel bouwe, dy't oan de Jongfaam Marije wijd waard. De hillige Guido fan Anderlecht wurke in jiermannich yn dy kapel as koster. Sofie fan Brabân, de dochter fan Elisabeth fan Thüringen, joech in byld fan Marije oan de kapel, dat al gau in soad pylgers wist oan te lûken. Yn 1275 waard de kapel ferfongen troch in tsjerke yn de styl fan de ier-brabânske gotyk. Neffens in leginde soe Marije sels de oriïntaasje en grutte fan de nije tsjerke bepaald ha. It ferhaal is dat de bou neat eine om't de muorren jimmeroan ynstoartten. De mitslers besochten de fernielers te trappearjen en bleaune nei it wurk weitsjen by it bouplak, mar nei it ûndergean fan de sinne seagen hja hoe't Marije mei Sint-Barbara en Sint-Katarina fan de himel kaam en dêr mei in gouden tried de ôfmjittings fan de tsjerke oanjoegen. Ek feroaren Marije en de hillige jongfammen de oriïntaasje fan de tsjerke: ynstee fan de tradisjonele oriïntaasje nei it easten moast de tsjerke mei it koer nei it suden, rjochting Brussel, boud wurde.
It besjen wurdich
Yn it rjochter sydskip foar it sydalter oer dat oan it hillich hert fan Jezus wijd is stiet it grêf fan Joseph Cardijns
Lionel Messi
Seizoen 2005/2006
thumb|Messi yn 2005 Op 16 septimber, foar de twadde kear yn trije moannen, makke Barcelona bekend dat se it kontrakt fan Messi iepenbrutsen. It waard bekend dat er betelle waard as in earste-alvetalspiler en hja ferlingden it kontrakt oant juny 2014. Messi krige de Spaanske nasjonaliteit op 26 septimber 2005 en krige dêrtroch einliks de mooglikheid om te debutearjen yn de kompetysje fan dat seizoen. Messi's earste thúswedstriid yn de Champions League fan dat jier wie op 27 septimber tsjin de Italjaanske klup Udinese.
Seizoen 2010/2011
Op 21 augustus 2010 skoarde Messi in hattrick yn in 4-0-oerwinning op Sevilla yn de Supercopa de España, wêrmei't Barcelona de earste priis fan it seizoen pakte.
Yn de kompetysjewedstriid tsjin Villarreal skoarde Messi twa kear. Dat wie de sânde wedstriid op rige dat er in goal makke, in persoanlik rekôr. Hy helle ek it tal fan 50 goals yn it kalenderjier 2010. Yn in 8-0-oerwinning op Almería makke Messi syn hûndertste kompetysjegoal foar Barcelona.
Yn de Champions League-finale makke Messi de twadde goal yn de 3-1-oerwinning op Manchester United. Hy waard útroppen ta Man fan de Wedstriid. En foar it tredde seizoen op rige krige er de Trofeo Alfredo Di Stéfano, foar bêste spiler yn de Spaanske kompetysje.
Seizoen 2015/2016
Messi skoarde twa kear foar FC Barcelona op tiisdei 11 augustus 2015, yn 'e wedstriid om de UEFA Super Cup 2015 tsjin Sevilla FC (5-4 winst). Dêrmei pakte er syn 25e titel yn tsjinst fan FC Barcelona, wêrtroch't hy, krekt as Andrés Iniesta, it rekôr fan Xavi byhelle. In pear moannen letter wûnen Messi en Iniesta harren 26e titel mei Barcelona: it wrâldkampioenskip foar klupteams. Messi makke de earste goal yn de finale tsjin River Plate (3-0 winst).Op 11 jannewaris 2016 wûn Messi syn fyfde FIFA Ballon d'Or, wer in rekôr. Op 14 febrewaris, doe't Barcelona mei 6-1 wûn fan Celta de Vigo, koe er syn 300e goal yn de Primera División meitsje út in strafskop. Mar yn stee fan sels te sjitten, lei er de bal breed op Luis Suárez, dy't ynsjitte koe. Dêrmei diene se wat Rik Coppens (1957) en Johan Cruijff (1982) yn it alris dien hiene.Op de lêste spyldei fan it seizoen wûnen Messi en Barcelona mei 0-3 by Granada en dêrmei waard Messi foar de achtste kear kampioen fan Spanje. Dat rekôr dielde er op dat stuit mei Xavi en Iniesta. Op snein 22 maaie wûn Messi syn 28e titel mei FC Barcelona, nei't se yn de finale fan de Copa del Rey mei 2-0 wûnen fan Sevilla. Messi joech beide assists.
Seizoen 2017/2018
Op 23 desimber 2017 spile Barcelona de útwedstriid tsjin rivaal Real Madrid. Messi skoarde ien kear en joech in assist. Barcelona wûn mei 3-0. Mei syn goal waard er topskoarer aller tiden yn clásicos (26). Boppedat is der gjin oare net-Real Madrid-spiler dy't sa faak skoarde yn Estadio Santiago Bernabéu.Barcelona en Messi wûnen dit seizoen twa titels. Op 21 wie Barcelona yn de finale fan de Copa del Rey mei 5-0 te sterk foar Sevilla. Messi makke ien goal en joech twa assists. Acht dagen letter wûn Barcelona mei 4-2 op besite by Deportivo La Coruña, mei troch trije goals fan Messi. De oerwinning betsjutte it kampioenskip fan Spanje. Dêrmei hiene Messi en Iniesta harren 32e priis as Barcelona-spiler wûn. Dêrnjonken waard er op 'e nij topskoarer yn Spanje en Europa.
Esseks (greefskip)
De namme Esseks ferwiist nei it âlde keninkryk Esseks. Yn it tiidrek fan de Angelsaksen wie it de kontrei fan de East-Saksen en part fan de âlde heptargy.
Irwin Keyes
thumb|Keyes op [[8 jannewaris 2008.]] Irwin Keyes (New York City, 16 maart 1952 – Los Angeles, 8 july 2015) wie in Amerikaansk film- en tillefyzjeakteur en komyk.
Keyes wie boaske oan Victoria Rosenthal (1996) en Tracy Fontaine (2008-syn dea). Hy stoar yn de âldens fan 63 jier. Keyes wie al jierren oanhelle mei de groeisteurnis akromegaly.
Arrestaasje fan Jezus
250px|thumb|De arrestaasje fan Jezus troch [[Caravaggio (skilder)|Caravaggio om 1602 hinne]] De arrestaasje fan Jezus is in sintraal foarfal yn it Kristendom dat beskreaun stiet yn de fjouwer kanonike evangeeljes (Mattéus, Markus, Lukas en Jehannes) fan it Nije Testamint. Jezus, in garismatyske preker, dêr't kristenen fan leauwe dat er de Soan fan God is, waard arrestearre troch de timpelwacht fan de Sanhedrin yn it hôf fan Getsémané. It barde justjes nei de Lêste Nachtmiel, dêryn't Jezus syn lêste preek joech, en daliks nei de tút fan Judas, dat tradisjoneel as ferrie sjoen wurdt om't Judas foar jild Jezus oan de hegepreesters útlevere ha soe. Dat foarfal late einlings, neffens de evangeeljes, ta de krusiging fan Jezus. De arrestaasje late daliks ta it ûnderfreegjen fan him troch de Sanhedrin, dêryn't hja him ta dea feroardielden en hannigen him de folgjende moarns oer oan Pontius Pilatus, de Romeinske prefekt fan Judéa. Neffens kristlike teologen binne de foarfallen fan it Lêste Nachtmiel ôf oant de krusiging en de opstanning fan Jezus ferwiisd ta de Passy. Yn it Nije Testamint einigje alle fjouwer evangeeljes ta in útwreide beskriuwing fan Jezus syn arrestaasje, rjochtsaak, krusiging, begraving en opstanning. Yn eltse evangeelje wurde dy fiif foarfallen mear beskreaun as de oare foarfallen yn de evangeeljes.
Tsjerke fan Midlum (Reiderlân)
Oargel
It oargel waard neffens it Nederlânsktalige opskrift oan de oargelkas yn 1766 boud troch Hinrich Just Müller. De oargelbouwer liet lykas yn de Jehannes de Dopertsjerke yn Engerhafe neffens in idee fan Arp Schnitger foar de sjeu in rêchposityf oan de galerij bouwe. It ynstrumint hat njoggen registers en in oanhonge pedaal en bleau foar it meast oarspronklik. Yn 1893 ferfong Johann Diepenbrock de klaviatuer en de mikstuer troch in gamba 8' en boude yn it plak fan de keilbalge in magazynbalge yn. Yn de jierren 1986-1988 fierde de Krummhörner Orgelmakerij in restauraasje út.
Finnmark
Finnmark wie in provinsje (fylke) yn it uterste noardeasten fan Noarwegen. It grinzge yn it westen oan de provinsje Troms, yn it suden oan Finlân, yn it easten oan Ruslân, yn it noardwesten oan de Noarske See en yn it noarden en noardeasten oan de Barentssee. Finnmark wie de tinstbefolke provinsje fan Noarwegen.
St. Petersburg (Floarida)
St. Petersburg (gauris ôfkoarte ta St. Pete of The Burg) is in stêd oan 'e westkust fan 'e Amerikaanske steat Floarida, yn Pinellas County. It leit op in skiereilân mei oan 'e eastkant de Baai fan Tampa en oan 'e westkant de Golf fan Meksiko. Yn it noarden leit de lântonge dy't it mei it fêstelân fan Floarida ferbynt, wylst der oer de Baai fan Tampa hinne brêgen oanlein binne nei it eastliker sitewearre Tampa ta. Mei 245.000 ynwenners (neffens in offisjele skatting út 2011) is St. Petersburg de op trije nei grutste stêd fan 'e stêat (nei Jacksonville, Miami en Tampa), en fierders is it de grutste stêd yn Floarida dy't net it haadplak fan in county is. Nei Tampa is St. Petersburg ek de grutste stêd yn it gebiet om 'e Baai fan Tampa hinne; it makket diel út fan deselde stêdekloft dêr't ek Tampa ta heart, en dy't in befolking fan goed 2,8 miljoen minsken hat.
Klimaat
St. Petersburg hat in fochtich subtropysk seeklimaat, dat deun tsjin 'e kritearia fan in tropysk klimaat oan sit. Fanwegen in gemiddelde fan 361 dagen sinneskyn per jier wurdt it ek wol The Sunshine City neamd, en om dyselde reden hawwe har der in protte pinsjonearden út noardliker kontreien fan 'e Feriene Steaten nei wenjen set (wat wer de reden is dat de stêd ek wol húnd wurdt as "Gods Wachtkeamer"). Jannewaris en febrewaris binne de kâldste moannen fan it jier, mei in trochsneed temperatuer oerdeis fan 22 °C. De hjitste moannen binne july en augustus, as de deitemperatuer trochinoar 33 °C is.
Rolstoelkurling op de Paralympyske Winterspullen
Sawol manlju as froulju meie mei-inoar yn ien team dielnimme oan dizze sport. Fan 2010 ôf is it ferplichte dat der op syn minst ien frou as ien man yn it team sit.
Rivierotter
Hâlden en dragen
De rivierotter stiet derom bekend dat er graach boartsje mei. In bekend fenomeen is dat er him by 't winter faak mei de kop nei ûnderen by glydbanen yn 'e snie del glydzje lit. Yn oare jiertiden docht er dat út en troch ek wol by gerzige bedelten of drekkige wâlen del. Bypeddeljen mei de efterpoaten soarget der dan foar dat it glydzjen fierder giet op plakken dêr't de skeante of de glysterigens fan 'e ûndergrûn ûnfoldwaande is om sûnder help troch te glydzjen. Ek krigerke is in populêr spultsje, wylst jongen troch gekjeien en wrakseljen wichtige feardichheden om te oerlibjen oanleare.
Rivierotters binne in stik sosjaler as de measte martereftigen. Se libje almeast yn famyljegroepen dy't yn essinsje besteane út in wyfke en har jongen, mar ek "helpers" omfiemje kinne, dat ûnbesibbe folwoeksen of healfolwoeksen bisten wêze kinne. Folwoeksen mantsjes foarmje aparte groepen, dy't soms út wol 17 eksimplaren bestean kinne. De rivierotter fertoant net in protte territoariumdriuw, mei't de wengebieten fan ferskate groepen inoar faak oerlaapje, al bliuwe de leden fan 'e groepen dan yn 'e regel wol byinoar út 'e buert. Underlinge kommunikaasje fynt plak troch it uterjen fan in ferskaat oan grânzjende, spinnende, nokkerjende en fluitsjende lûden, mar ek troch it ôfsetten fan geurflaggen fan urine, kjitte of soms fan muskus.
Krekt as oare ottersoarten lizze rivierotters in nêst oan yn in hoale dy't boud is troch oare bisten (boskmarmotten, reade foksen, Kanadeeske bevers, beverrotten of muskusrotten), of yn natuerlik foarkommende holten yn wâlen. Rivierotters binne polygaam, en ien mantsje kin dus mei ferskate wyfkes pearje. De peartiid rint yn 'e regel fan desimber oant april, wêrnei't in draachtiid fan 61-63 dagen folget.
Undersoarten
Der binne 7 erkende ûndersoarten fan 'e rivierotter:
John Graham fan Claverhouse, 1e boarchgreve fan Dundee
Oarlochshannelings nei de Glorieuze Revolúsje
Dundee kearde begjin 1689 werom yn Skotlân om yn syn hoedanichheid fan provoast fan Dundee diel te nimmen oan 'e gearkomste fan 'e Steaten fan Skotlân. Yn Edinburch sette er him daliks yn om 'e wifeljende hartoch fan Gordon, de kastlein fan it Kastiel fan Edinburch, moed yn te praten om 'e fêsting te behâlden foar de kening. Doe't de steategearkomste de kening en it Hûs Stuart fijannich bliek te wêzen, kaam Dundee mei it idee op 'e lapen om yn Stirling in rivalisearjende, jakobityske gearkomste byinoar te roppen, mar troch de wifelriedigens fan syn bûnsgenoaten rûn dat op 'e non.
Travee
In travee (út it Frânsk: travée) is yn de arsjitektuer it muorreflak fan in gevel tusken twa pylders of pilasters. In travee wurdt metten fan it middelpunt fan de pylder oant it middelpunt fan de folgjende pylder, itjinge it travee ûnderskiedt fan it ynterkolumnium, dat de ôfstân tusken de pylders oanbelanget.
Sogn og Fjordane
De namme 'Sogn og Fjordane' waard yn 1919 ynfierd as ferwizing nei de trije regio's fan de provinsje: Sogn, Nordfjord en Sunnfjord. Fjordane betsjut yn it Noarsk "de fjorden".
Albuquerque (Nij-Meksiko)
Skiednis
Doe't yn 1880 de Atchison, Topeka and Santa Fe Railroad in spoar by Albuquerque lâns oanlei, liet dat it Old Town of Ald-Albuquerque links lizze, mei as gefolch dat 3 km eastlik dêrfan, by it nije spoarstasjon, it New Town of Nij-Albuquerque ûntstie. Troch de spoarferbining begûn dêrnei de befolking stadichoan te groeien. Datselde jiers waard de revolverman Milt Yarberry oansteld as de earste marshal fan Albuquerque, om it groeiende geweld yn it doarp de kop yn te drukken. Yn 1885 waard Albuquerque formeel in town en krige it syn earste boargemaster, en yn 1891 krige it stedsrjochten. Fral fan 1900 ôf fêstigen har fanwegen it drûge klimaat in protte lju yn Albuquerque dy't litten oan tuberkuloaze.
Buskerud
Buskerud is in tradisjonele regio, eardere provinsje en hjoeddeistich kiesdistrikt fan Noarwegen. Yn 2020 gie it yn 'e mande mei de buorprovinsjes Akershus en Østfold op yn 'e nije fúzjeprovinsje Viken.
Syffaks
Libbensrin
Wylst Syffaks efterfolge waard, krige er te krijen mei oproer ûnder syn troepen, doe't Laelius en Massinissa harren troepen tichter by it numidysk front oankamen. Om syn troepen oan te moedigjen ried er sels op de romeinske kavalery ôf. Syffaks foel fan syn hynder ôf, om't dy swier ferwûne rekke. De romeinske soldaten namen him finzen en brochten him by Massinissa. Syffaks syn troepen lutsen harren werom nei Sirta, de haadstêd, dy't dêrnei yn Massinissa syn hannen foel. Massinissa waard dêrnei kening fan gâns Numydje. Syffaks waard oerlevere oan Skipio en waard dêrnei yn de finzenis yn Tibur, it hjoeddeistich Tivoli (Latium), smiten, dêr't er yn 203 of 202 f.Kr. ferstoar.
Jack Ruby
De moard
Wat Ruby syn wiere motyf dan wie, is noch altiten net dúdlik. Der binne guon oanwizings dy't derop wize dat it in "spontane" die wie (d.w.s. ien dy't op it lêste momint by him opkaam), nammenste mear om't er syn leaflingshûn, Sheba, opsletten yn syn auto efterliet. Mar it ûndersyk fan 'e Spesjale Kommisje fan it Hûs fan Offurdigen fûn dat ûnoannimlik, mei't er teminsten guon dingen yn 't foar regelje moatten hie (lykas it by him hawwen fan syn fjoerwapen), en boppedat miende de kommisje dat er help nedich west hie foar it binnenkommen fan 'e garaazje, dy't inkeld tagonklik wie foar plysjeminsken en akkreditearre leden fan 'e parse. Wylst er letter yn 'e finzenis siet, die Ruby ferskate kearen útspraken dy't ferwiisden nei in gearspanning fan heechpleatste persoanen, dy't him ta syn die oanset of twongen hawwe soene.
Go, Dog. Go! (tekenfilmsearje)
Ferhaal
De searje draait om de libbensstyl fan twa jonge hûnen, Tag Barker en Scooch Pooch, yn har hûnestêd Pawston.
Untfangst
Ashley Moulton fan Common Sense Media joech de searje 4 fan 5 stjerren.
Östergötland
Östergötland is in lânskip yn it súdeasten fan Sweden. It grinzget yn it suden oan Småland, yn it westen oan Västergötland, yn it noarden oan Närke en Södermanland, en yn it easten oan de Eastsee. It gebiet dat it lânskip beslacht komt suver oerien mei dat fan de provinsje Östergötlands län.
John Erskine, greve fan Mar
"John Erskine, greve fan Mar" of "Jan Erskine, greve fan Mar" hat yn de Wikipedy ferskate betsjuttings:
Makeler
In makeler is in tuskenhanneler of tuskenpersoan. Foarhinne waard dizze oantsjutting algemiener brûkt, mar tsjintwurdich ferwiist de term 'makeler' sûnder fierdere tafoeging nei immen dy't as tuskenhanneler of tuskenpersoan aktyf is op it mêd fan hannel yn ûnreplik goed. It wurk fan makelers bestiet út it bemiddeljen by de keap en ferkeap en de hier en ferhier fan huzen, kantoaren, bedriuwsgebouwen, pleatsen, perselen grûn en oar ûnreplik goed, en it regeljen fan kontrakten en keap- en ferkeapôfspraken. In grut part fan dat wurk komt yn 'e praktyk del op it sykjen fan (in makeler fan) in gaadlike tsjinpartij. It fak fan makelers wurdt wol oantsjut as makelerdij, mar ornaris ferwiist men dêrmei nei in beskaat makelersbedriuw.
Beurskrach
2008
Yn 2008 kelderen de effektenbeurzen wrâldwiid troch de gefolgen fan de kredytkrisis. In oantal Amerikaanske finansjele ynstellings gie ten ûnder of waard nasjonalisearre. Yn de Benelúks waard bank-fersekerder Fortis troch nasjonalisaasje fan de ûndergong rêden. Beurskoersen oer de heule wrâld sakken ein septimber en begjin oktober mei tsientallen persinten, de Nederlânske AEX yndeks sakke yn de earste wike fan oktober mei 25%.
Penric and the Shaman
Ynhâld
De sjamaan, in jonge ealman mei de namme Inglis sibbe Wolfsklif, wurdt fertocht fan moard op in oare jonge ealman, Tollin sibbe Swynfurde, dy't weromfûn is mei wûnen feroarsake troch de slachtosken fan in everswyn en it limmet fan in mês. Oswyl en Penric folgje it spoar fan Inglis nei in ôfhandige berchdelling, dêr't se arrivearje yn it doarpke Linkbeck. De pleatslike timpelman, de akolyt Gallin, mient dat se yn antwurd op syn brieven kommen binne, en nimt harren mei nei in plak dêr't twa moannen lyn in grutte ierdferskowing west hat. Ien fan 'e doarpelingen, in âldman mei de namme Scuolla, is dêrby omkommen. It docht bliken dat Scuolla in klandestine sjamaan wie.
Sjamanen wurde makke troch de geast fan in bist oan 'e ein fan syn libben yn in oar bist oer te offerjen (altyd fan deselde soarte en sekse), en dat proses in stik as tsien, tolve kear te werheljen oant der in Grut Bist ûntstiet, dat bûtengewoan yntelligint is. De geast fan sa'n Grut Bist wurdt dan yn in minske offere, mei as gefolch dat de minske in sjamaan wurdt, mei boppenatuerlike krêften. Om't de geast fan 'e minske troch dit proses besmodzge rekket mei in bistegeast, kin de sjamaan by syn ferstjerren net nei it hjirneimels gean fan 'e god dy't syn patroan is; earst moat de bistegeast út him roppen wurde, in putsje dat inkeld troch in oare sjamaan opknapt wurde kin. Gallin, dy't op 'e hichte wie fan Scuolla syn geastlike steat, hat besocht in oare sjamaan te finen, mar dat is net slagge. Fan gefolgen hinget de geast fan Scuolla noch altyd by it plak fan 'e ierdferskowing om en is er net by steat om nei it hjirneimels ta; ynstee ferdizenet er stadichoan om úteinlik wei te wurden yn 'e ferjitnis. Gallin fertelt Penric en Oswyl dat er njonken it skriuwen fan brieven oan syn superieuren yn 'e Timpel ek ynmoedich bidden hat foar in oplossing, en Penric begjint it fermoeden te krijen dat alle tafallichheden fan 'e saak mei opsetsin manipulearre binne troch immen (of Immen) mei in grutter oersjoch.
Skåne
Skåne is it súdlikste lânskip fan Sweden en beslacht rûchwei itselde gebiet as de provinsje Skåne län. It hat gjin bestjoerlike of politike funksje, mar is op it mêd fan kultuer wol fan betsjutting. Skåne grinzget oan de lânskippen Blekinge, Halland en Småland. De Sontbrêge ferbynt Skåne sûnt 2000 mei it Deenske eilân Amager.
N!xau ǂToma
N!xau ǂToma (koart: N!xau; altenative stavering: Gcao Coma; Tsumkwe, ±1943 – dêre, 1 july 2003) wie in Namibysk boer, jager en akteur fan etnysk San-komôf. Hy waard yn 1980 ferneamd troch syn rol yn 'e filmkomeedzje The Gods Must Be Crazy, fan 'e Súdafrikaanske regisseur Jamie Uys. N!xau spile dêrnei noch yn in seistal oare films, en waard wol "Namybjes meast ferneamde akteur" neamd. Hy ferstoar yn 2003 oan tuberkuloaze.
Jonkheid en komôf
N!xau hearde ta it folk fan 'e San (foarhinne "Boskjesmannen" neamd). De symboalen ! en ǂ (en teffens de letter x), yn syn namme, steane foar klikkonsonanten út 'e Koisan-talen. N!xau wist net wannear't er persiis berne wie, mar neffens offisjele skattings (û.m. brûkt foar yn syn paspoart) moat dat likernôch yn 1943 west hawwe. Hy spriek floeiend Juǀ’hoan (in San-taal), Tswana en Herearo, en koe him dêrnjonken rêde yn it Afrikaansk. Hy ûnderhold himsels oarspronklik as jager.
Aktearkarriêre
De rjochten fan The Gods Must Be Crazy waarden ferkocht oan 45 lannen, en de film wie te sjen yn Noard-Amearika, Jeropa en Japan. Yn 1981 wûn Uys der de grutte priis mei op it Festival International du Film de Comedy Vevey. Troch it súkses fan 'e film wie N!xau wrâldferneamd wurden, mar dêr hied er sels mar amper weet fan. Foar't er oan 'e film meidie, hied er yn syn hiele libben mar trije blanken sjoen, en hy wie alhiel ûnwittend fan 'e wearde fan it papierjild dat er yn ruil foar syn aktearjen taparten krige. Neffens it ferhaal liet er dat dêrom fuortblaze yn 'e wyn. Hy fertsjinne oan it projekt trouwens ek mar in pear hûndert rand.
Harrison Ford
Iere jierren
Yn 1967 makke Ford ek syn debút op 'e tillefyzje, mei in gastrol yn 'e westernsearje The Virginian. Yn 'e twadde helte fan 'e 1960-er jierren en de earste helte fan 'e 1970-er jierren hied er fierders gastrollen yn ôfleverings fan tillefyzjesearjes lykas de plysjesearjes Ironside en The F.B.I., de westernsearje Gunsmoke en de fjochtsportsearje Kung Fu. Op it wite doek wied er ûnderwilens te sjen yn 'e western Journey to Shiloh (1968), en ek hied er in figuranteroltsje sûnder tekst as in arrestearre demonstrearjende studint yn Zabriskie Point (1970). De Frânske regisseur Jacques Demy keas Ford út foar de haadrol yn syn earste Amerikaanske film, Model Shop (1969), mar de studiobazen fan Columbia Pictures wiene fan miening dat Ford "gjin takomst yn 'e filmyndustry" hie, en stiene der by Demy op oan om in oare akteur te kiezen (dat waard úteinlik Gary Lockwood). Ford soe letter sizze dat it fertrouwen dat Demy yn him stelde likegoed in posityf effekt op him hân hie.
Passengers (film út 2016)
Produksje
De galapremiêre fan Passengers fûn plak op 14 desimber 2016 yn it Regency Village Theater yn Los Angeles. Op 21 desimber iepene de film yn 'e Amerikaanske bioskopen, tagelyk mei Sing en Assassin's Creed. Neitiid waard Passengers op 14 maart 2017 útbrocht op dvd en blu-ray. Fan 14 maart fan dat jier ôf wie de film ek as digitale download beskikber fia Amazon Video en iTunes
Harrison Ford
Polityk
Nei't de doetiidske Republikeinske presidintskandidaat (en lettere presidint) Donald Trump yn 2015 sei dat Ford syn rol yn Air Force One syn favorite rol fan Ford wie om't er dêryn "opkaam foar Amearika," reägearre Ford troch te sizzen dat "it mar in film" wie, wêrnei't er fertelde wat der neffens him mis wie mei Trump syn foarnimmen om presidint te wurden.
Hyperromte
Yn science fiction-films en -tillefyzjesearjes wurdt de hyperromte ornaris werjûn as blau en pulsearjend mei Čerenkov-strieling. In sprongpunt of stjerrepoarte nei de hyperromte ta wurdt sjoen yn in gielige kleur fanwegen it ferskynsel readferskowing, en in sprongpunt of stjerrepoarte út 'e hyperromte wei wurdt sjoen as blau. It miljeu fan 'e hyperromte wurdt oer it algemien net beskôge as befoarderlik foar it wolwêzen fan wêzens en materialen út 'e gewoane romte, sadat romteskippen yn 'e hyperromte gauris in enerzjyfjild brek binne om har en har bemanning te beskermjen. Soe dat net sa wêze (of soe in skip in ûneinige of hast ûneinige boarne fan branje hawwe), dan soe in skip, as it ferdwaalde yn 'e hyperromte, dêr yn teory foar ivich omdriuwen bliuwe kinne.
Max van den Berg
Persoanlik
Van der Berg is troud mei sjoernaliste en skriuwster Geke van der Wal.
Aalsmeer
Aalsmeer is in plak en gemeente yn 'e Nederlânske provinsje Noard-Hollân. De gemeente, dy't ûntstie yn 'e Frânske Tiid, hat 31.131 ynwenners (31 maart 2015) en makket diel út fan 'e saneamde plusregio Stedsregio Amsterdam.
Anneksaasje fan Hawaï
Anneksaasje
Nettsjinsteande alle eardere betsjûgings fan freonskip troch de Amerikanen oan it adres fan 'e Hawaïanen ûndertekene de Amerikaanske presidint William McKinley yn 1898 in foarstel ta anneksaasje fan Hawaï. Troch de tsjin 'e anneksaasje agearjende Kū‘ē-petysjes, dy't troch 21.000 Hawaïanen ûndertekene wiene, stimde de Amerikaanske Senaat lykwols net yn mei it anneksaasjeferdrach. Om't it hoe dan ek trochgean moast, waard de anneksaasje doe útfierd troch in mienskiplike resolúsje fan beide keamers fan it Amerikaanske Kongres, wêrby't de tsjinstimmers yn 'e Senaat oerstimd waarden troch de foarstimmers yn it Hûs fan Offurdigen.
Jehannes de Dopertsjerke (De Hommerts)
Oargel
It oargel fan de tsjerke waard yn 1869 troch Van Dam út Ljouwert boud. Yn 1925 wreide Bakker & Timmenga it út mei in frij pedaal. De firma Mense Ruiter restaurearre it ynstrumint yn de jierren 1980. Dêrby waard it oargel wer yn de oarspronklike disposysje werom brocht. It pedaal fan Bakker & Timmenga bleau by de lêste restauraasje hanthavene.
Dyksterhusen
Skiednis
De stoarmfloed fan 1962 feroarsake grutte skea oan de Doalertdyk westlik fan Pogum. Dêrnei waard de dyk fersterke. Dêrtroch moast it noardlik part fan Dyksterhusen wike. Foar de bewenners waard fierder nei it suden ta in nije delsetting oanlein.
Emma baronesse Orczy
Karriêre as skriuwster
Yn 1903 skreaune Orczy en Barstow in toanielstik, De Reade Pimpernel, dat basearre wie op ien fan har eardere koarte ferhalen oer in Ingelske aristokraat, sir Percy Blakeney, dy't ûnder de skûlnamme fan 'e "Reade Pimpernel" oan 'e ein fan 'e achttjinde iuw Frânske eallju rêdt fan in ûnfertsjinne dea ûnder de guillotine. Fuort neitiid wurke se it ferhaal ek om ta in roman, en wylst se op it antwurd wachte fan 'e útjouwers dêr't se har manuskript hinne stjoerd hie, iepene it toanielstik yn it Londenske West End. Yn 't earstoan kaam der net in protte folk op ta, mar geandewei feroare dat. De Reade Pimpernel waard yn Londen fjouwer jier oan ien stik wei opfierd en loek rekôroantallen skouboarchbesikers, wêrnei't it oerset waard yn ferskate oare talen en yn it bûtenlân ek rûnom opfierd waard. Letter folgen der yn Ingelân noch ferskillende revivals. Troch it súkses fan it toanielstik waard de roman, dy't ek fan De Reade Pimpernel hiet, doe gau-gau publisearre; mei de ferkeap gie it dat it slydjage, en Orczy en har gesin waarden yn ien klap fan earmoede ferheft ta in begoedige steat.
Ona Moody
Op 4 septimber 2022 stie se foar 10 oare kandidaten op Miss Nederlân 2022 yn Studio 21 yn Hilversum oer en helle de titel. Hja sil Nederlân fertsjintwurdigje by Miss Universe 2022.
Ruurdtsje de Haan
Ruurdtsje de Haan (Boerum, 4 desimber 1961) is in Frysk skriuwster.
Konstitúsjonele monargy
De Nederlânske monargy is in foarbyld fan in parlemintêre konstitúsjonele monargy, in kombinaasje fan in konstitúsjonele monargy en in parlemintêre demokrasy. Dat betsjut dat de macht by de monarch, de ministers en it parlemint leit. Yn Nederlân is de macht fan de monarch lykwols flink beheind.
The Homesman
Plot
Yn 1854 libbet Mary Bee Cuddy, in 31-jierrige frijfaam en eardere skoaljuffer út New York (steat) as boerinne yn it Territoarium Nebraska, midden op 'e Grutte Flakten, oan wat dan de foargrins fan 'e beskaving is. Hja is dêrhinne reizge om't se hope dêr mear kânsen te hawwen op it opbouwen fan in bestean. Cuddy is in aktyf lid fan 'e lytse mienskip fan Loup, dêr't se frijwat lân besit en ek aardich wat jild op 'e bank hat. Se liket sterk en selsstannich, mar se kampt mei depressiviteit dy't fuortkomt út har isolemint en út it feit se har mislearre fielt om't se gjin man fine kin om in gesin mei te stiftsjen, wat yn dy tiid de wichtichste besteansreden foar in frou is. As se har buorman Bob Giffen, mei wa't se soms gearwurket, freget om mei har te trouwen, jout dy har yn net mis te fersteane bewurdings te kennen dat se him te lilk en te bazich is. Koarte tiid letter set er ôf werom nei it easten, dêr't er in wiif hopet te finen dat mear nei syn smaak is.
Tsjin dy tiid is Cuddy danich oanslein en alhiel yn triennen. Letter dy jûns freget se Briggs om mei har te trouwen, mar dy seit dat er gjin boer is, en dat er alris besocht hat him by in frou nei wenjen te setten, en dat dat gjin súkses wurden is. Noch wer letter ferskynt Cuddy neaken by syn tekkenrôle en freget him om seks mei har te hawwen. Nei't er koart besocht hat har dat te ûntpraten, giet Briggs dêrop yn. De oare moarns, as er wekker wurdt, fynt er Cuddy hingjend oan 'e beam dêr't se har oan ophongen hat. Briggs is dan raar gesteld, en hy snijt har los en begraaft har, en fynt dêrby it kefert mei de trijehûndert dollar yn har bûse. Nei de begraffenis seit er tsjin 'e trije sljochtsinnige froulju dat se harrensels no fierder mar rêde moatte en dat hy him ôfjaan sil. As er fuortby harren kamp lykwols in rivierke oerstekt, folgje de trije froulju him it wetter yn, en moat er Arabella mei lasso en hynder fan 'e drinkeldea rêde. Hy beseft dat er harren sa net oan har lot oerlitte kin, en beslút de reis nei Hebron te ferfetsjen.
Slot Oranienstein
Skiednis
Yn 1743 moast it slot de funksje fan residinsje ôfstean oan Dillenburch en it duorre dêrnei oant 1801 dat foar it earst wer in lid fan it Hûs Nassau Oranienstein it slot as residinsje brûkte. Nei syn flecht út Nederlân gyng doe Willem V fan Oranje dêr wenjen. Dy joech opdracht oan lânskipsarsjitekt Friedrich Ludwig von Sckell de tunen om it slot op 'e nij oan te lizzen.
George Vancouver
Untdekkingstochten
Op 29 april 1792 sylde Vancouver de Strjitte fan Juan de Fuca yn, dy't Vancouvereilân fan it fêstelân fan Washington skiedt. Hy hie opdracht om dêrwei de westkust fan Noard-Amearika oant yn Alaska yn kaart te bringen, wat dien waard fanút sloepen dy't sawol mei in seil as mei roeirimen tarist wiene. Om yn ûnbekende wetters mei in grutter sylskip sa deunby de kust te kommen, waard nammentlik te gefaarlik achte. Vancouver ferneamde ferskate lânskipseleminten nei freonen en kunde fan sines, wêrûnder de Mount Baker, de Mount St. Helens, de Puget Sound, de Mount Hood en de Mount Rainier.
Yn it foarjier fan 1794 fear Vancouver earst nei de Cook-ynham, it noardlikste punt fan syn eardere ferkenning, en folge dêrwei de kust wer nei it suden om blanko plakken yn syn kaart op te foljen. Hy brocht de eastkust fan 'e eilannen Chichagof en Baranof yn kaart, fear hielendal om it Admiraliteitseilân hinne en ferkende de yngong fan it Lynn-kanaal. Teffens brocht er de rest fan Kuiu yn kaart en hast de hiele kust fan Kupreanof. Doe fûn er it blykber moai west, en sette fia Kaap Hoarn koerts nei Grut-Brittanje, dêr't er yn septimber 1795 oankaam.
Jonathan Strahan
Karriêre
Fan 1997 oant maart 1998, doe't er weromkearde nei Austraalje, wurke Strahan as redakteur en resinsint yn Oakland (Kalifornje) foar it Amerikaanske tydskrift Locus. Begjin 1999 kaam er dêr wer te wurkjen, hoewol't er yn Austraalje wenjen bleau. Datselde jiers rjochte er de útjouwerij The Coode Street Press op, dy't ien edysje fan it tydskrift The Coode Street Review of Science Fiction publisearre (dat gjin súkses waard), en teffens Antique Futures fan Terry Dowling. Fan dy tiid ôf liedt it bedriuw in sliepend bestean. Sûnt 2010 presintearret Strahan fia it ynternet, tegearre mei Gary K. Wolfe, de bekroande Coode Street Podcast.
Priveelibben
Yn 1999 troude Strahan mei de eardere Locus-redaktrise Marianne S. Jablon. Se wenje yn Perth en hawwe twa dochters, Jessica en Sophie.
Hegesân-Sappemeer
Skiednis
Op 1 april 1949 ûntstie troch it fusearjen fan de twa gemeenten de gemeente Hegesân-Sappemeer. Op 1 jannewaris 2018 gie dy gemeente, mank mei de gemeenten Slochteren en Menterwâlde oer yn de nije gemeente Midden-Grinslân.
Holtgaste
Skiednis
Holtgaste wie in selsstannige gemeente, dy't yn 1961 in part fan de gearwurkingsgemeente Jemgum waard. Op 1 jannewaris 1973 waard Holtgaste yn it ramt fan de gemeentlike weryndieling yn Nedersaksen in part fan de ienheidsgemeente Jemgum.
Tsjerke fan Pogum
Skiednis
Yn de midsiuwen hearde Pogum by de proasdij fan Hatzum yn it bisdom Münster. It doarpke hie in lytse tsjerke en de proast fan Hatzum wie yn de 16e iuw tagelyk pastoar fan Ditzum en Pogum. Om't de patronaatsfamylje Fan Ripperda út Petkum oergyng op de lutherske lear, waard ek de tsjerklike gemeente luthersk, ek al hongen de measte leden fan de gemeente de grifformearde lear oan. De grifformearden wisten lykwols yn 1667 wol it rjocht om sels de predikant ôf te twingen.
Janna van der Weg
Janna Rinske (Janne) van der Weg (Ousterhaule, 6 oktober 1893 - Ljouwert, 1974) wie op 27 jannewaris 1917 de earste frou ea, dy't de Alvestêdetocht oan 'e ein ta ried en de twadde frou, nei Jikke Gaastra yn 1912, dy't him ried. Van der Weg krige letter in offisjele huldiging yn stedsskouboarch de Harmonie te Ljouwert. Hja wie doe tsjinstfaam fan berop.
Dirty Grandpa
Plot
Jason Kelly is in jonge abbekaat yn Atlanta, yn 'e Amerikaanske steat Georgia, dy't op itselde abbekatekantoar wurket as syn heit David. Hy sil oer in wike trouwe mei Meredith Goldstein, de tsjeppe mar bazige en folle-easkjende dochter fan ien fan 'e eigners fan it abbekatekantoar. Jason syn beppe is koartby stoarn en syn 72-jierrige pake Dick, in feteraan út it Amerikaanske Leger, wol dat Jason him nei Boca Raton yn Floarida riidt, om Stinky, in âlde legermaat fan him, op te sykjen. Dick syn eigen rydbewiis is okkerdeis ynnommen fanwegen syn minder wurdende eagen, dat hy moat in sjauffeur hawwe. Meredith, dy't djip yn 'e tariedings foar de trouwerij sit, is it net mei de gong fan saken iens, mar se kin Jason net bêst mei goed fatsoen ûntsizze om syn behoeftige âlde pake te helpen, dat knarsetoskjend leit se har by it útstapke del.
Yn in sêne dy't folget nei't de ôftiteling al begûn is, hâlde Jason en Shadia in poppe fêst dy't dooptt wurdt. It blykt lykwols dat sy net de âlden mar de peetâlden binne; de poppe is ien fan Dick en Lenore, en dêrom Jason syn omke.
Tjaard Anne Marius Albert van Humalda van Eysinga
Yn 1923 kaam fan him ûnder de titel Kening Oidipous: Treurspil fen Sophokles, by Brandenburgh, Boschma & Co. te Snits in fertaling út fan Sofoklês syn Aldgrykske trageedzje Οἰδίπους Τύραννος (Oidipous Tyrannos), dy't earder al ôfprinte wie yn it tydskrift It Heitelân. Yn 1940 brocht er fierders noch (ûnder deselde titel) in oersetting út fan 'e Latynske komeedzje Phormio, fan 'e Romeinske toanielskriuwer Terentius.
Walburgatsjerke (Rie)
Bouskiednis
De yn de roomske tiid oan de hillige Walburga wijde tsjerke datearret oarspronklik út de 11e of 12e iuw. In stien yn de muorre fan de toer betinkt it ynstoarten fan de âlde toer yn 1625. Op 5 maaie 1625 waard de earste stien lein foar de hjoeddeiske toer. By in weropbou yn 1653 waarden de muorren fan de tsjerkeseal fernijd en gruttere ramen ynbrocht, wylst de noardlike muorre ticht bleau.
Ynternasjonale Plysjepettekolleksje
De Ynternasjonale Plysjepettekolleksje is in permaninte útstalling fan in ynternasjonale kolleksje fan plysjepetten yn it eardere stasjon Slochteren fan it ‘Woldjerspoor’ yn Slochteren. De kolleksje is eigendom fan de ôfdieling Grins fan de Internationale Police Association.
Bentumersiel
Bentumersiel is in doarp (Ortsteil) yn de gemeente Jemgum yn de Nedersaksyske lânkring Lier yn East-Fryslân. It doarp falt ûnder de himrik fan Holtgaste en leit yn it rivierklaaigebiet oan de westouwer fan de Iems tusken Soltborg en Jemgum yn.
Vatopedy-kleaster
Tsjintwurdich wenje der likernôch 50 muontsen yn it kleaster. Troch skinkings yn 1292 fan keizer Andronikos II waard Vatopedy grutgrûnbesitter. Sûnt tsjin it ein fan de 12e iuw mear Slavykse muontsen yn it kleaster gyngen wenjen krige it kleaster ek stipe fan de Bulgaarske tsaren en Servyske kenings. Bekende muontsen fan it kleaster wiene Gergorios Palamas en, foar't it Hilandar-kleaster stifte, waard ek Sava fan Servje. De yn Ruslân tige fereare hillige Maksimus de Gryk die yn it begjin fan de 16e iuw yn it Vatipedy-kleaster syn monastike ûnthjitten.
Alhoewol't it kleaster yn de skiednis plonderingen en oerfallen ûndergyng fan Katalaanske piraten en letter ek Turken, is der nea in ûnderbrekking west yn it monastike libben fan it kleaster.
It kleaster stifte yn 1749 de ferneamde Akademy fan Atos, dy't yn dy drege tiid foar de Grykske in mooglikheid ta ûnderwiis bea.
Yn de hiërargyske oarder fan de Atos-kleasters stiet Vatopedy op it twadde plak. It kleaster heart by de rykste kleasters op it skiereilân.
Michelle de Jong
Michelle de Jong (It Hearrenfean, 6 july 1999) is in Frysk langebaanrydster. Yn febrewaris 2019 waard De Jong wrâldkampioen op de 1000 meter by de junioaren. Dêrnei tekene se yn april dat jier in kontrakt by de profesjonele senioareploech Team Reggeborgh. Yn novimber 2019 pleatste se har foar de earste fjouwer wrâldbekerwedstriden op de 500 meter. Op it NK sprint 2022 wûn sy foar it earst de Nederlânske sprinttitel. Hjirmei pleatste se har foar de WK sprint reedriden 2022 yn Hamar. Michelle is it jongere súske fan reedrydster Antoinette de Jong.
Kanadeeske lynks
Fersprieding
De Kanadeeske lynks is in bewenner fan 'e boreäle nullewâlden, dy't lânseigen is yn hast hiel Kanada, mei útsûndering fan it Arktyske noarden, de beamleaze prêrjes, de westkust fan Britsk Kolumbia en Súd-Ontario. Ek komt er tsjintwurdich net mear foar op ferskate eilannen oan 'e eastkust (wêrûnder Prins Edwardeilân), it súdwestlike diel fan Nij-Breunswyk en it fêstelân fan Nij-Skotlân, hoewol't der yn 'e bergen fan it ta de Nij-Skotlân hearrende Kaap Bretoneilân noch wol in populaasje libbet. Ek op Nijfûnlân komt er noch foar.
Uterlike skaaimerken
De Kanadeeske lynks hat trochinoar in kop-romplingte fan 70-100 sm, mei in sturtlingte fan 5-14 sm, in skofthichte fan 50-60 sm en in gewicht fan 8-11 kg. De mantsjes binne wat grutter as de wyfkes. Kanadeeske lynksen hawwe in tichte pels dy't normaal sulverich brún is mei mooglik swarte plakken, al skaait er simmerdeis faak wat readbrunich út. Under it kin hawwe se in oan wjerskanten nei ûnderen ta útstekkende hierrige kraach mei swarte úteinen, dy't liket op in twapuntich burd. De yn ferhâlding ta oare kateftigen lytseftige earen binne elk toaid mei in nei boppen ta wizend toefke. De Kanadeeske lynks hat lange skonken mei oergrutte, swierbehierre poaten, dy't bedoeld binne om it gewicht fan it bist sa te ferdielen dat er net sa gau troch in sniedek hinne sakket.
Al mei al liket de Kanadeeske lynks tige by tige op 'e Jeraziatyske lynks (Lynx lynx), dy't yn Jeropa en Aazje foarkomt. Dat is ek net sa nuver, want dy beide soarten binne nau besibbe. It súdlike diel fan it ferspriedingsgebiet fan 'e Kanadeeske lynks oerlapet dat fan 'e reade lynx of bobcat (Lynx rufus), wêrmei't er net betize wurde moat. Oer it generaal binne Kanadeeske lynksen grutter fan stal as reade lynksen, mar de grutte fan 'e Kanadeeske lynks is in stik minder fariabel, mei as gefolch dat grutte reade lynksen grutter wêze kinne as Kanadeeske lynksen. It dúdlikst ferskille de beide soarten yn it oansjen fan 'e kop, mei't de kinkraach fan 'e Kanadeeske lynks folle grutter is, en de reade lynks boppedat amper toeften oan 'e earen hat.
Fretten
Fierwei it wichtichste proaidier fan 'e Kanadeeske lynks is de Amerikaanske hazze (Lepus americanus), dy't 60% oant wol 97% fan syn dieet útmakket. Sadwaande folget de populaasjegroei en -ôfname fan 'e Kanadeeske lynks de tsienjierrige hazzepopulaasjesyklus. Fral simmerdeis, lykwols, frette Kanadeeske lynksen ek wol oare proaien, lykas kjifdieren en beskate fûgels. Soms snippe se ek wolris in grutter bist, lykas in hartejong. Ek frette se wol ies as dat beskikber is. Om geande te bliuwen moatte Kanadeeske lynksen trochinoar 600-1.200 g fleis deis ite. Se jeie sawol fanút mûklagen as troch efterfolging en litte har strategy fierhinne ôfhingje fan 'e terreinsgesteldheid. As se in efterfolging prebearje, moatte se de proai gau te pakken krije, want lynksen binne sprinters dy't gjin úthâldingsfermogen hawwe. As in Kanadeeske lynks in proai oerweldige hat dy't te grut is om yn ien kear te beplúzjen, ferskûlet er de rest ûnder in strûk of in rots, sadat er der letter nochris fan ite kin.
Bloemendaal
Bloemendaal is in doarp en gemeente yn 'e Nederlânske provinsje Noard-Hollân. De gemeente, dy't bestiet sûnt 1 jannewaris 1812, hat 22.183 ynwenners (31 maart 2015) en beslacht in oerflak fan 38,56 km².
Oare plakken
De gemeente bestiet njonken it doarp Bloemendaalút in seistal oare plakken: Aerdenhout, Bennebroek, Bentfjild (part), Bloemendaal oan See, Fûgelsang en Oerfean (haadplak mei gemeentehûs).
Kroade
Eartiids wienen kroaden fan hout makke; op 't heden binne se meast fan stiel en hawwe sy in tsjil mei luchtbân, de bak kin ek fan keunststof makke wêze.
Buckinghamshire
Geografy
Noardlik fan 'e delling fan 'e Teems rize stadichoan de Chilternheuvels op, dy't it lânskip yn it súdlike diel fan it greefskip dominearje. Yn it noardlike part fan it greefskip wurdt de Delling fan Aylesbury omjûn troch folle steilere heuvelskeanten. De Grutte Ouse ûntspringt krekt oer de noardlike grins yn Northamptonshire en streamt yn Buckinghamshire fia de plakken Buckingham, Milton Keynes en Olney nei it easten.
It grutste plak fan Buckinghamshire is no Milton Keynes, yn 'e noardlike útein fan it greefskip. It tradisjonele haadplak Aylesbury leit justjes súdliker. Oare grutte plakken binne Marlow, yn it suden oan 'e Teems, en Princes Risborough, yn it westen, dat út nei Oxford. Plakken yn it súdeasten fan Buckinghamshire, lykas High Wycombe, Amersham en Chesham, hearre ta de râne fan forinseplakken om 'e stêdekloft fan Londen hinne.
Skiednis
De namme "Buckinghamshire" is Angelsaksysk fan oarsprong en betsjut letterlik: "it distrikt" (scire) "dêr't Bucca wennet" of "fan Bucca's hiem". Dy lêste oantsjutting ferwiist nei it plak Buckingham, yn it noarden fan it greefskip, dat ferneamd waard nei in Angelsaksyske lâneigner. It greefskip hat as Buckinghamshire bekend stien sûnt de tolfde iuw, mar bestie dêrfoar al ûnder oare nammen sûnt it in bestjoerlik distrikt wie fan it Angelsaksyske Keninkryk Mercia (585-919).
Tiffany Mynx
Priveelibben
As tiner rekke Tiffany Mynx finzen yn in relaasje mei in man dy't har mishannele. Ut dy relaasje waard begjin jierren njoggentich har earste soan berne. Yn 1995 troude Mynx mei kollega-pornoakteur Cody Adams, mei wa't se yn 1997 in twadde soan krige, foar't it houlik yn 1998 einige yn in skieding. Neitiid tekene Mynx in kontrakt mei de studio Elegant Angel en liet se har boarsten fergrutsje. Yn 2007, doe't se yn Las Vegas wenne, krige se in trêde bern mei har twadde man.
De Reade Pimpernel
De Reade Pimpernel, yn it oarspronklike Ingelsk: The Scarlet Pimpernel, is in aventoerlike histoaryske roman fan 'e hân fan 'e Hongaarsk-Britske skriuwster, toanielskriuwster, oersetster en keunstneresse Emma baronesse Orczy (1865-1947). It boek waard foar it earst publisearre yn 1905, en wie eins in adaptaasje fan Orczy har tige by tige súksesfolle toanielstik mei deselde namme. It ferhaal spilet ûnder it Skrikbewâld, fuort nei de Frânske Revolúsje, yn 1789. In Ingelsk aristokraat, sir Percy Blakeney, nimt it op him om ûnder de skûlnamme fan 'e "Reade Pimpernel" Frânske eallju te rêden fan in ûnfertsjinne dea ûnder de guillotine. It boek, dêr't Orczy neitiid noch mear as tsien minder súksesfolle ferfolgen op skreau, hat grutte ynfloed útoefene op 'e Westerske literatuer en de Westerske kultuer yn it algemien. De Fryske oersetting fan Goasse Rinse Groustra ferskynde tusken 1953 en 1955 yn fúljetonfoarm.
Ynhâld
As er úteinlik de oerstek makke hat, wurdt Chauvelin yn in rynkranke herberge yn Kalês benei kommen troch Blakeney. Nettsjinsteande al Chauvelin syn tariedings wit dy lykwols út 'e fâle te ûntkommen, foar in part om't de weard in fertrouling fan 'e Reade Pimpernel is, en foar in part om't er Chauvelin wat snúftabak oanbiedt dat gjin tabak mar piper blykt te wêzen, en wêrmei't de man himsels bûten gefjocht steld. Mei in stout stikje wit Blakeny boppedat sawol Armand as de greve fan Tournay, de heit fan in skoalkammeraatske fan Marguerite, lyk ûnder Chauvelin syn noas it lân út slûkjen. Marguerite sit har man it hiele ein efternei, wisberet om him te warskôgjen of oars om syn lot te dielen. Hoewol't Blakeney al troch Chauvelin pakt wurdt, hat er sa'n goede momkape oan dat dy him net wer ken, sadat er ûntsnappe kin.
Oan board fan in skip ûnderweis werom nei Ingelân docht bliken dat Blakeney en Marguerite net inkeld Armand en Fournay rêden hawwe, mar ek harren eigen houlik, dat troch de hiele affêre wer nij libben ynblazen is. Underwilens kriget sir Andrew Ffoulkes gedoente mei Fournay syn dochter Suzanne, mei wa't er letter trout.